Op til 80 procent af kaninerne på Endelave frygtes døde, efter virus hærger øen.

- Jeg så en kanin, der kom løbende over en mark. Pludselig slog den en kolbøtte, og så var den død.

Formand for Endelave Jagtforening, Benny Rasmussen, er en af de beboere på Endelave, der har set raske kaniner falde pludseligt om, efter øen i det sydlige Kattegat er blevet ramt af en frygtet kaninvirus.

En tilsyneladende rask kanin er død efter at være blevet ramt af VDHD-virus Foto: KANINEN KATRINE FRA ENDELAVE

Virussen hedder VHD og frygtes at kunne slå op til 80 procent af Endelaves kaninbestand ihjel. VHD nedbryder dyrets organer, og samtidig opstår der blødninger i alle kaninens huller, som billedet herunder viser.

En kanin ramt af virussen VDHD med tydelig blødning ud af næsen. Foto: Privat

Kaninerne er Endelaves 'nationaldyr'

Virussen er skidt nyt for Endelave, hvor kaninerne betyder meget for mange, fortæller Benny Rasmussen.

- Turisterne kommer for at se kaninerne, og jægerne kommer for at skyde kaninerne. Så det er selvfølgelig skidt for to vigtige erhverv på øen, siger Benny Rasmussen, der fortæller, at kaninen også omtales som Endelaves nationaldyr.

Af samme årsag pryder kaninen også logoet på øens lokale kro.

Døde kaniner sendes ind fra hele landet

Det vides endnu ikke, hvordan virussen har spredt sig til Endelave, siger dyrlæge ved Veterinærinstituttet på DTU, Mariann Chriél, der overvåger undersøgelsen af de døde kaniner fra Endelave.

Han mistænker imidlertid transport af kaniner og dårlig kaninhygiejne ved eksempelvis kaninudstillinger som en risikofaktor, der kan sprede virussen.

- Ligesom børn i børnehaven smitter hinanden, så gør kaniner det også, siger han.

Er der grund til at være nervøs for sin kanin?

- Det er der bestemt. Som kaninavler, jæger eller hvis man går til kaninudstilling, bør man være ekstra opmærksom på at sikre sig god hygiejne hos sin kanin, siger Mariann Chriél, der fortæller, at der netop nu sendes kaniner ind fra hele landet.

En af kaninene fra Endelave som undersøges af veterinærinstituttet på DTU. Foto: Privat

- Det er for tidligt at sige, om der er en sammenhæng mellem virussen på Endelave og de 8-10 andre steder, vi har modtaget kaniner fra. Det undersøges netop nu, siger Mariann Chriél.

På Endelave er man fortrøstningsfuld

Tilbage på Endelave satser Benny Rasmussen på, at kaninbestanden stabiliserer sig selv. Han trøster sig med, at der før har været store nedgange i kaninbestanden.

Han opfordrer dog folk til ikke at tage kaniner med fra Endelave.

- Lad venligst være med at tage kaniner med hjem, så en eventuelt smittet kanin ikke spreder sygdommen. Lad dem være herovre, lyder bønnen fra Benny Rasmussen.

Da antallet af kaniner toppede for få år siden, blev det anslået, at øen på 13,2 kvadratkilometer havde hele 15.000 kaniner.